ปัจจัยความเสี่ยง

ในรอบปี 2551 คณะกรรมการบริหารความเสี่ยง (RISK MANAGEMENT COMMITTEE)
ได้จัดให้มีการประชุมรวมทั้งสิ้น 11 ครั้ง
เพื่อพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันหรือลดความเสี่ยงในเรื่องต่างๆ
ให้มีประสิทธิภาพและเหมาะสมสอดคล้องกับสภาพเศรษฐกิจ
สังคมและการเมืองที่อาจส่งผลกระทบต่อการดำเนินธุรกิจของบริษัทฯ ในปัจจุบัน
โดยมีประเด็นสำคัญที่คณะกรรมการบริหารความเสี่ยงได้หยิบยกขึ้นมาพิจารณาและทบทวนอย่างสม่ำเสมอดังนี้

ความเสี่ยงด้านธุรกิจถ่านหิน

ความเสี่ยงในการทำเหมืองและจัดหาถ่านหิน : บริษัทฯ
มีการสำรวจเพื่อประเมินปริมาณสำรองและคุณภาพแหล่งถ่านหิน
รวมทั้งมีการออกแบบและวางแผนการทำเหมือง (MINE MASTER PLAN)
ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
ดังนั้นเพื่อเป็นการลดความเสี่ยงดังกล่าว บริษัทฯ
จึงได้กำหนดนโยบายให้ฝ่ายที่รับผิดชอบด้านการทำเหมืองจะต้องจัดให้มีสต๊อคถ่านหินสำเร็จรูปไว้ให้เพียงพอต่อการจำหน่ายตลอดเวลา
โดยให้มีการสต๊อคถ่านหินสำเร็จรูปในปริมาณขั้นต่ำที่จะจำหน่ายได้ไม่น้อยกว่า 1 เดือนขึ้นไป

ในช่วงปลายปี 2551 ได้เกิดฝนตกหนักทำให้บ่อเหมืองถ่านหินแหล่งที่ 1
ในประเทศอินโดนีเซียเกิดพังทลายต้องหยุดปรับปรุงให้มั่นคงแข็งแรงเป็นเวลาประมาณ 3
เดือนตั้งแต่ต้นเดือนธันวาคม 2551 ถึงต้นเดือนมีนาคม 2552
ซึ่งจากการบริหารความเสี่ยงดังกล่าวข้างต้นทำให้มีสต๊อคถ่านหินเพียงพอต่อการส่งมอบให้ลูกค้าจนถึงสิ้นปี
2551 โดยเลื่อนการส่งมอบถ่านหินเดือนมกราคม 2552 ออกไปบางส่วนประมาณ 95,000
ตันเท่านั้น

สำหรับการจัดซื้อจัดหาถ่านหินมาจำหน่าย ซึ่งอาจจะต้องมีการจ่ายค่าถ่านหินล่วงหน้าบางส่วนนั้น
เพื่อเป็นการป้องกันความเสี่ยงในกรณีที่ผู้ขายไม่สามารถส่งมอบถ่านหินได้ตามสัญญา บริษัทฯ
ได้กำหนดให้คัดเลือกและจัดซื้อถ่านหินจากผู้ขายที่มีฐานะการเงินและผลประกอบการเป็นที่น่าเชื่อถือเท่านั้น
ในกรณีที่จะต้องจัดซื้อถ่านหินอย่างต่อเนื่องก็ได้กำหนดให้มีการวางหลักประกันการปฏิบัติตามสัญญาเป็นแต่ละรายแต่ละกรณีไปรวมทั้งมีการตั้งสำรองเผื่อหนี้สงสัยจะสูญไว้ในบัญชีเพื่อไม่ให้มีผลกระทบต่องบการเงินในอนาคต
ในกรณีที่มีหนี้สูญเกิดจากการจ่ายเงินค่าถ่านหินล่วงหน้าให้ผู้ขายที่ไม่สามารถปฏิบัติตามสัญญาได้

ความเสี่ยงจากความผันผวนของราคาถ่านหิน :
ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
บริษัทฯ จึงได้กำหนดนโยบายให้ทำสัญญาขายถ่านหินล่วงหน้าส่วนหนึ่ง
โดยจะพยายามเสนอขายในช่วงที่เห็นว่าถ่านหินมีราคาปรับตัวสูงขึ้นโดยเปรียบเทียบกับสถิติการเคลื่อนไหวของราคาถ่านหินในอดีตที่ผ่านมา
โดยบริษัทฯ จะติดตามแนวโน้มของราคาถ่านหินอย่างใกล้ชิดตลอดเวลา
รวมทั้งพิจารณาซื้อเครื่องมือประกันความเสี่ยงหรือใช้วิธีการอื่นๆ ควบคู่กันไปด้วย
ทั้งนี้ขึ้นอยู่กับความเหมาะสมและสถานการณ์ตลาดถ่านหินที่คาดว่าจะเกิดขึ้นในอนาคต

ความเสี่ยงจากการพึ่งพิงการขายถ่านหินให้ลูกค้ารายใหญ่ : บริษัทฯ
ขายถ่านหินให้บริษัทปูนซีเมนต์นครหลวง จำกัด (มหาชน) (บปน.)
ซึ่งเป็นผู้ผลิตปูนซีเมนต์รายใหญ่เป็นอันดับสองของประเทศไทยคิดเป็นร้อยละ 25.06
ของรายได้จากการขายถ่านหินในปี 2551 โดย บปน. เป็นผู้ถือหุ้นรายใหญ่ที่สุดของบริษัทฯ
คิดเป็นร้อยละ 44.99 ของทุนชำระแล้ว โดย บปน. ได้ร่วมจัดตั้งบริษัท ลานนารีซอร์สเซส จำกัด
(มหาชน) ตั้งแต่ปี 2528 เพื่อจัดหาถ่านหินป้อนให้กับ บปน. เนื่องจาก บปน.
จะต้องใช้ถ่านหินเป็นเชื้อเพลิงหลักในการผลิตปูนซีเมนต์ทุกปี ซึ่งมีการติดต่อซื้อขายกันมาประมาณ 24
ปีแล้ว จึงคาดว่าความเสี่ยงที่ บปน. จะไม่ซื้อถ่านหินจาก บริษัทฯ มีอยู่น้อยมากและในอนาคต หาก
บปน. ไม่รับซื้อถ่านหินจากบริษัทฯ
ก็ยังสามารถจำหน่ายถ่านหินจำนวนดังกล่าวให้กับผู้ประกอบการอื่นได้
เนื่องจากถ่านหินยังมีราคาถูกกว่าน้ำมันเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับอยู่แล้วหากมีปัญหาดังกล่าวเกิดขึ้น

ความเสี่ยงเนื่องจากลูกค้าไม่ชำระหนี้ค่าถ่านหิน :
การขายถ่านหินจะขายเป็นเงินเชื่อโดยจะให้สินเชื่อเฉพาะลูกค้าที่มีคุณภาพเท่านั้น ทั้งนี้บริษัทฯ
ได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
นอกจากนั้นบริษัทฯ
ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากอายุหนี้คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น
อย่างไรก็ตามบริษัทฯ ยังไม่เคยมีหนี้สูญจากการขายถ่านหินเป็นเงินเชื่อมาก่อน

ความเสี่ยงด้านสินค้าทดแทน : แม้ว่าในรอบปี 2551
ราคาถ่านหินจะมีความผันผวนขึ้นลงค่อนข้างมากแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
น้ำมันเตา น้ำมันดีเซล
และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

ความเสี่ยงด้านการเปลี่ยนแปลงปริมาณสำรองถ่านหิน : บริษัทฯ
ได้ดำเนินการจัดซื้อจัดหาแหล่งถ่านหินแหล่งใหม่เพิ่มเติมอยู่ตลอดเวลาเพื่อให้มั่นใจได้ว่าบริษัทฯ
จะสามารถตอบสนองความต้องการของลูกค้าได้ในระยะยาว

ความเสี่ยงจากการดำเนินงานของผู้รับจ้างทำเหมือง : บริษัทฯ
ใช้วิธีการว่าจ้างผู้รับเหมาในการทำเหมืองถ่านหิน
หากผู้รับเหมาไม่สามารถดำเนินงานได้ตามแผนงานที่วางไว้เนื่องจากประสบปัญหาต่างๆ เช่น
จัดซื้อจัดหาเครื่องจักรไม่ทันตามกำหนด การซ่อมบำรุงไม่ได้มาตรฐาน เป็นต้น
ย่อมส่งผลกระทบต่อการผลิตและการจำหน่ายถ่านหินของบริษัทฯ การป้องกันความเสี่ยงในเรื่องนี้
บริษัทฯ จะคัดเลือกผู้รับเหมาที่มีความน่าเชื่อถือ มีประวัติการทำงานที่ดี
โดยทำสัญญาว่าจ้างระยะยาวขั้นต่ำเป็นเวลาสามปีเพื่อให้มีปริมาณงานมากพอที่จะรองรับการจัดหาแหล่งเงินทุนของผู้รับเหมา

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่ประกอบธุรกิจผลิตเอทานอล
(แอลกอฮอล์บริสุทธิ์ 99.5%) เพื่อใช้เป็นเชื้อเพลิงที่อำเภอด่านช้าง จังหวัดสุพรรณบุรี
ขนาดกำลังการผลิตเอทานอล 150,000 ลิตรต่อวัน
โดยใช้กากน้ำตาลเป็นวัตถุดิบซึ่งสามารถใช้เอทานอลผสมกับน้ำมันเบนซินในอัตราส่วนผสม 10%,
20% หรือ 85% เป็นน้ำมันแก๊สโซฮอล์ใช้เป็นเชื้อเพลิงสำหรับรถยนต์
โดยได้เริ่มผลิตเอทานอลออกจำหน่ายตั้งแต่ปี 2548 เป็นต้นมา ซึ่งธุรกิจนี้ยังมีปัจจัยเสี่ยงดังนี้

(1)
ความเสี่ยงเนื่องจากความไม่แน่นอนของนโยบายรัฐบาลที่ไม่มีความต่อเนื่องมักจะเปลี่ยนแปลงเมื่อมีการผลัดเปลี่ยนรัฐบาลใหม่ส่งผลให้ผู้ประกอบการไม่สามารถปรับตัวตามการเปลี่ยนแปลงได้ทัน
เช่นการเลื่อนการบังคับใช้น้ำมันแก๊สโซฮอล์ 95 ทดแทนน้ำมันเบนซิน 95
ทั่วประเทศออกไปอย่างไม่มีกำหนดซึ่งส่งผลกระทบต่อแผนการผลิตและจำหน่ายเอทานอลของผู้ประกอบการทำให้เกิดภาวะอุปทานเอทานอลในประเทศล้นเกินกว่าความต้องการเป็นอย่างมาก
ทั้งนี้ผู้ประกอบการเอทานอลได้รวมตัวกันเป็นสมาคมการค้าผู้ผลิตเอทานอลไทยเพื่อเรียกร้องให้รัฐบาลแก้ไขปัญหาต่างๆ
ที่เกิดขึ้น

(2) ความเสี่ยงในเรื่องราคาขายเอทานอล
รัฐบาลโดยกระทรวงพลังงานได้กำหนดสูตรโครงสร้างราคาเอทานอลโดยอ้างอิงราคานำเข้า
ANHYDROUS FUEL ALCOHOL จากตลาด BRAZILIAN MERCANTILE & FUTURES EXCHANGE
แห่งประเทศบราซิล โดยไม่คำนึงถึงต้นทุนที่แท้จริงของผู้ประกอบการ ซึ่งบริษัท ไทย อะโกร
เอ็นเนอร์ยี่ จำกัด (มหาชน) ได้คำนึงถึงปัจจัยเสี่ยงในเรื่องนี้ไว้ล่วงหน้าแล้ว
โดยได้ทำสัญญาซื้อกากน้ำตาลในราคาคงที่ไว้ประมาณร้อยละ 60
ของความต้องการใช้ในแต่ละปีเป็นเวลา 5 ปี เริ่มตั้งแต่ปี 2548 ถึง 2552
จึงสามารถบริหารจัดการต้นทุนวัตถุดิบซึ่งมีสัดส่วนที่สูงที่สุดในการผลิตเอทานอลได้ในระดับหนึ่ง
แม้จะไม่ถึง 100% ก็ตาม ตลอดจนได้ศึกษาถึงวิธีการผลิตเอทานอลจากวัตถุดิบอื่น เช่น
ข้าวฟ่างหวาน มันสำปะหลัง เป็นต้น
เพื่อนำมาใช้เป็นวัตถุดิบเสริมหรือใช้ทดแทนกากน้ำตาลในระยะยาว

(3) ความเสี่ยงด้านการตลาด แม้อุปสงค์เอทานอลขยายตัวอย่างมากในปี 2551 ที่ผ่านมา
แต่ยังต่ำกว่าการขยายตัวของอุปทานเอทานอลคาดว่าสิ้นปี 2552
กำลังการผลิตเอทานอลของผู้ประกอบการทุกรายรวมกันจะมีทั้งสิ้น 3,815,000 ลิตรต่อวัน
ในขณะที่ความต้องการเอทานอลสูงสุดจะไม่เกิน 1,340,000 ลิตรต่อวันเท่านั้น ด้วยเหตุนี้บริษัท
ไทย อะโกร เอ็นเนอร์ยี่ จำกัด (มหาชน)
จึงได้วางแผนส่งออกเอทานอลไปจำหน่ายยังตลาดต่างประเทศ
หากมีการแข่งขันที่รุนแรงและเกิดภาวะอุปทานเอทานอลล้นเกินความต้องการของตลาดในประเทศ
ตลอดจนได้ศึกษาการผลิตสินค้าต่อเนื่องซึ่งเป็นอนุพันธ์ของเอทานอล ได้แก่กรดอะซีติก (ACETIC
ACID) และเอธิลอะซีเทต (ETHYL ACETATE) เป็นต้น
เพื่อขยายธุรกิจไปยังอุตสาหกรรมต่อเนื่องในอนาคต

ความเสี่ยงทางการเงิน

ความเสี่ยงเกี่ยวกับเงินกู้ : ในรอบปี 2551 ที่ผ่านมาบริษัทฯ
และบริษัทในเครือมีการบริหารความเสี่ยงเงินกู้และการเปลี่ยนแปลงอัตราดอกเบี้ยดังนี้

(1) บริษัท ลานนารีซอร์สเซส จำกัด (มหาชน) มีเงินกู้ระยะยาวเป็นสกุลเงินบาทคงค้าง ณ
    วันสิ้นปี 2551 เพียง 135 ล้านบาท ซึ่งจะครบกำหนดชำระคืนเงินงวดละ 45
    ล้านบาทในเดือนเมษายน 2552, ตุลาคม 2552 และเมษายน 2553 ตามลำดับ
    อัตราดอกเบี้ยคงที่จึงไม่มีความเสี่ยงที่เกิดจากการเปลี่ยนแปลงอัตราดอกเบี้ยเพิ่มขึ้น
    แต่อาจจะพิจารณา REFINANCE เงินกู้ใหม่หากอัตราดอกเบี้ยลดต่ำลงไปมาก
    ส่วนเงินกู้ระยะสั้นมียอดคงค้าง ณ วันสิ้นปี 2551 เพียง 81 ล้านบาท
    ซึ่งกู้มาใช้เป็นเงินทุนหมุนเวียนไม่เกิน 3 เดือน
    อัตราดอกเบี้ยคงที่จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนักเนื่องจากเป็นการกู้ยืมช่วงสั้นๆ
    ตามอัตราดอกเบี้ยตลาดในขณะที่กู้
    ทั้งนี้เงินกู้ดังกล่าวข้างต้นไม่มีข้อจำกัดในเรื่องการจ่ายเงินปันผลของบริษัทฯ แต่อย่างใด

(2) บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่บริษัทฯ ถือหุ้นอยู่ร้อยละ
    75.75 ของทุนที่ชำระแล้ว ณ วันสิ้นปี 2551 ไม่มีเงินกู้ยืมระยะยาวคงค้าง
    แต่มีเงินกู้ระยะสั้นคงค้าง 100 ล้านบาท ซึ่งกู้มาใช้เป็นเงินทุนหมุนเวียนประมาณ 1 เดือน
    อัตราดอกเบี้ยคงที่จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนักเนื่องจากเป็นการกู้ยืม
    ช่วงสั้นๆ ตามอัตราดอกเบี้ยตลาดในขณะที่กู้
    ทั้งนี้เงินกู้ดังกล่าวข้างต้นไม่มีข้อจำกัดในเรื่องการจ่ายเงินปันผลของบริษัทฯ แต่อย่างใด

ความเสี่ยงเกี่ยวกับเงินลงทุนในต่างประเทศ : บริษัท ลานนารีซอร์สเซส จำกัด (มหาชน)
มีเงินลงทุนในบริษัทย่อยและบริษัทร่วมในต่างประเทศเป็นสกุลดอลล่าร์สิงคโปร์,
ดอลล่าร์สหรัฐอเมริกาและรูเปียอินโดนีเซีย
ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้
หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม
อย่างไรก็ตามบริษัทฯ
ยังมีกำไรจากอัตราแลกเปลี่ยนเงินตราต่างประเทศที่ยังไม่เกิดขึ้นจริงสำหรับเงินลงทุนในต่างประเทศ
ณ วันสิ้นปี 2551 ประมาณ 0.35 ล้านบาท

ความเสี่ยงเกี่ยวกับอัตราแลกเปลี่ยนเงินตราต่างประเทศ : ในรอบปี 2551 ที่ผ่านมาบริษัทฯ
และบริษัทในเครือมีการบริหารความเสี่ยงเกี่ยวกับอัตราแลกเปลี่ยนเงินตราต่างประเทศดังนี้

(1) บริษัท ลานนารีซอร์สเซส จำกัด (มหาชน)
    มีรายได้จากการขายถ่านหินในประเทศเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลล่าร์สหรัฐอเมริกาเพียงสกุลเดียว
    ทำให้รายได้ของบริษัทฯ
    จะผันผวนไปตามอัตราแลกเปลี่ยนระหว่างเงินบาทกับเงินดอลล่าร์สหรัฐอเมริกา
    อย่างไรก็ตามบริษัทฯ ได้ลดความเสี่ยงจากอัตราแลกเปลี่ยนดังกล่าว
    โดยทำสัญญาซื้อขายเงินตราต่างประเทศล่วงหน้า (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลล่าร์สหรัฐอเมริกาฝากเข้าบัญชีที่บริษัทฯ
    เปิดไว้กับธนาคารเพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    โดยผลจากการบริหารความเสี่ยงปรากฏว่าในรอบปี 2551 บริษัทฯ
    มีกำไรจากอัตราแลกเปลี่ยนเงินตราต่างประเทศประมาณ 19.43 ล้านบาท

(2) บริษัท ลานนารีซอร์สเซส จำกัด (มหาชน) ได้ทำสัญญาให้กู้ยืมเงินแก่ PT. LANNA MINING
    SERVICES (LMS) ซึ่งเป็นบริษัทย่อยที่จดทะเบียนในประเทศอินโดนีเซียซึ่งมียอดคงเหลือ ณ
    วันสิ้นปี 2551 จำนวน 6.866 ล้านเหรียญสหรัฐอเมริกา
    โดยมีกำไรจากอัตราแลกเปลี่ยนเงินตราต่างประเทศที่ยังไม่เกิดขึ้นจริง ณ วันสิ้นปี 2551
    ประมาณ 19.71 ล้านบาท ทั้งนี้จะได้พิจารณาทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    หรือใช้เครื่องมืออื่นเพื่อป้องกันความเสี่ยงในเวลาที่เห็นว่าเหมาะสม

(3) LANNA (SINGAPORE) PTE LTD (LS)
    บริษัทย่อยที่จดทะเบียนในประเทศสิงคโปร์ได้ทำสัญญาให้กู้ยืมเงินแก่ PT. LANNA MINING
    SERVICES (LMS) ซึ่งเป็นบริษัทย่อยที่จดทะเบียนในประเทศอินโดนีเซีย ซึ่งมียอดคงค้าง ณ
    วันสิ้นปี 2551 จำนวน 4 ล้านเหรียญสหรัฐอเมริกา
    โดยมีผลขาดทุนจากอัตราแลกเปลี่ยนเงินตราต่างประเทศที่ยังไม่เกิดขึ้นจริง ณ วันสิ้นปี 2551
    ประมาณ 248,088 เหรียญสหรัฐอเมริกาหรือประมาณ 8.70 ล้านบาท
    ทั้งนี้จะได้พิจารณาทำสัญญาซื้อขายเงินตราต่างประเทศล่วงหน้า (FORWARD EXCHANGE
    CONTRACTS) หรือใช้เครื่องมืออื่นเพื่อป้องกันความเสี่ยงในเวลาที่เห็นว่าเหมาะสม

ปัจจัยอื่นที่มีผลกระทบต่อการตัดสินใจลงทุน

-   บริษัทฯ และบริษัทในเครือไม่มีพันธะผูกพันใดๆ เกี่ยวกับการออกหุ้น
    ใบสำคัญแสดงสิทธิหลักทรัพย์แปลงสภาพหุ้นกู้หรือตราสารหนี้อย่างอื่นทั้งที่ออกจำหน่ายแล้วและยังไม่ได้ออกจำหน่ายคงค้างอยู่ทั้งในปัจจุบันและอนาคต

-   นอกจากรายการดังกล่าวข้างต้นแล้วไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
    และบริษัทย่อยในอนาคตอย่างมีนัยสำคัญ